În doar câțiva ani, terenul de pe malul râului Teleajen între Colonia Pleașa și parcul Constantin Stere (Bucov) a fost transformat într-o zonă deșertică, aridă, plină de praf și gropi. Așa cum anticipam în urmă cu un an, întreg ecosistemul de pe o suprafață care depășește 1.000.000 de metri pătrați a fost distrus, pulverizat. Acum, cu complicitatea autorităților locale și de mediu, se pregătește pentru o nouă lovitură: transformarea într-o imensă groapă de gunoi. VIDEO în articol.
La o distanță cu puțin mai mare de 3 kilometri în linie dreaptă de centrul Ploieștiului, pe malul râului Teleajen și în vecinătatea pădurii care înconjoară parcul Constantin Stere, se află o uriașă suprafață de teren devastată de balastiere.
Locuitorii Coloniei Pleașa și ai satelor Bucov, din imediata vecinătate, și Ploieștiori, de pe celălalt mal al râului, sunt poluați zi de zi atât fonic cât și de norii de praf ridicați de zecile de camioane care vin zilnic la încărcat și… descărcat.
Terenul despre care vorbim a început să fie exploatat din anul 2015 de către firmele unor cetățeni germani de origine turcă. În timp, au mai apărut și alte firme.
În cei 9 ani de exploatare, zona a devenit unul dintre principalii furnizori de pietriș pentru autostrada A3 și pentru centura Capitalei. Geografia locului a fost modificată ireversibil.
Deși cetățenii au protestat în numeroase rânduri față de praful, zgomotul și dezastrul pe care îl fac firmele implicate, în cele mai fericite cazuri autoritățile de mediu și cele locale s-au rezumat la o amendă simbolică.
În acest caz, complicitatea sau indiferența autorităților sunt mai scandaloase decât dezastrul de mediu cu efecte ireversibile.
Așa cum arătam într-un articol anterior, firmele deja îngropau deșeuri toxice direct în malul râului, fără a avea vreo autorizație.
Din nefericire, deși am publicat imagini cu ceea ce părea o operațiune de anvergură de îngropare a deșeurilor, nicio autoritate nu a intervenit.
Apele Române, gardianul râului Teleajen, ține și acum capul la cutie. Nu a scos un sunet despre lucrările neautorizate care au fost efectuate abuziv aproape direct în albia râului.
De câteva luni, firmele nu mai intervin ilegal în malul râului. Nu mai au de ce.
În paralel cu dezastrul de pe teren, din terasă, funcționarii Apelor Române au simțit o acută nevoie de a ”regulariza” și albia râului. Agenția a organizat o licitație în acest sens și, absolut nesurprinzător, câștigător a fost una dintre firmele care exploata și terasa, și malul.
Sub privirile scandalizate ale oamenilor de pe ambele maluri ale Teleajenului, firmele ”regularizează” de zor albia, extrăgând direct din râu zeci de mii de metri cubi de resursă minerală.
Fac acest lucru în cel mai barbar mod posibil, buldo-excavatoarele exploatând direct din râu, iar camioanele folosindu-l drept cale de acces.
Uleiurile, vaselinele și scurgerile de combustibil sunt ”spălate” de ape și distrug viața acvatică din Teleajen.
Credeți că le pasă celor de la Ape sau celor de la Gardă de genocidul pe care această acțiune violentă îl face printre speciile din râu și de pe maluri? Credeți că au intervenit în vreun fel pentru protejarea micului ecosistem care s-a creat pe râu?
Nu, nici pe departe.
Instituții precum Apele Române, Garda de Mediu, autoritățile locale nu au luat nicio măsură de prevenire sau de limitare a dezastrului. S-au limitat la a constata că, în linii generale, treaba merge bine, și nu au fost date decât câteva amenzi nesemnificative.
Nu au constat niciuna dintre deficiențele majore care se văd cu ochiul liber, cum ar fi nerespectarea distanțelor față de albia râului, absența spațiilor pentru depozitarea deșeurilor, lipsa instalațiilor de stropire a drumurilor de pe care se ridică nori de pulberi etc.
Deși firmele nu respectă nicio prevedere din autorizațiile de mediu în baza cărora operează, sau doar mimează că le implementează, Agenția pentru Protecția Mediului (APM) Prahova a emis autorizație după autorizație și prelungire după prelungire.
De ceva timp, cu maximă discreție, APM Prahova a început să aprobe modificarea soluțiilor inițiale care reglementau precis redarea în circuitul natural a terenurilor primelor balastiere. Planurile care astăzi au rămas doar pe hârtie prevedeau amenajarea de bazine piscicole și de exploatări agricole în terasă.
Absolut scandalos, Agenția a fost de acord ca proprietarii să schimbe destinația în baza căreia primiseră primele autorizații de exploatare din terenuri redate circuitului natural pentru a încerca refacerea ecosistemului mutilat. Nu a avut nimic de obiectat.
Așa au început să apară autorizațiile pentru transformarea a ceea ce ar fi trebuit să fie lacuri destinate pescuitului, în ”bazine de decantare”. La fel, terenurile agricole în terasă – cum ar fi trebuit să fie gropile rămase în urma excavărilor – au fost autorizate să devină gropi de gunoi.
În baza autorizațiilor emise de APM, firmele au început să depoziteze în zonă sute de tone de deșeuri, dintre care unele par a fi deșeuri periculoase și foarte periculoase.
Astăzi, în loc să vorbim despre un model de regenerare a zonei, constatăm cum toată zona malului Teleajenului din imediat vecinătate a parcului Stere este transformată într-o imensă groapă de gunoi.
Culmea ironiei: groapă de gunoi AUTORIZATĂ!
Comisarii Gărzii de Mediu și autoritățile locale din Bucov nu văd nimic. Cei de la Apele Române nu au nicio problemă că tot malul râului, ”taluzat” ilegal, este, de fapt o uriașă groapă de deșeuri toxice.
Publicăm mai multe imagini care arată atât proporțiile dezastrului de mediu, cât și o selecție imagini cât se poate de elocvente care arată tipurile deșeuri care au început să fie îngropate acolo.
Ne referim la sol contaminat cu produse petroliere (șlamuri), cauciucuri, mase plastice, diferite recipiente etc, adică toate ingredientele care vor transforma marginea parcului Bucov într-o uriașă sursă de poluare și boli.
În sprijinul autorităților suspect de adormite, ne oferim să le punem la dispoziție o bază documentară constituită din mai multe ore de filmări și sute de fotografii realizate de-a lungul timpului, care arată fără echivoc dezastrul de mediu care se produce în această zonă.
Celor care au uitat, le reamintim următoarele extrase din Legea nr. 17 din 2023 privind regimul deșeurilor:
”Constituie infracțiuni și se pedepsesc cu închisoare de la 1 la 5 ani sau cu amendă următoarele fapte atunci când cantitatea sau impactul asupra mediului ori asupra vieții, integrității corporale sau sănătății persoanelor nu poate fi neglijată:
– eliminarea deșeurilor care au făcut obiectul transferului, în spații neautorizate sau prin constituirea de depozite ilegale;
– incendierea oricărui tip de deșeu și/sau substanță sau obiect;
– îngroparea deșeurilor;
– eliminarea, deținerea, păstrarea deșeurilor în afara spațiilor autorizate (modificare prin Legea nr. 17/2023);
– abandonarea, aruncarea și/sau ascunderea deșeurilor”.
Vom reveni.